Robert Boothby, baron Boothby

**Robert John Graham Boothby, Baron Boothby, [[Red Britanskog Imperija|KBE]]**, znan i kao **Bob Boothby** (Edinburgh, 12. veljače 1900. - London, 16. srpnja 1986.) je bio kontroverzni britanski političar iz Konzervativne stranke.

Rođen je 12. veljače 1900. godine u uglednoj obitelji, što mu je omogućilo školovanje na prestižnom Etonu, kao i na Magdalen Collegeu u Oxfordu. Nakon završenog studija, radio je u jednoj dioničkoj firmi. Političku karijeru započeo je neuspješnim izborom za Parlament 1923. godine, samo da bi sljedeće godine bio izabran za zastupnika okruga East Aberdeenshire. Okrug će predstavljati sve do 1958. godine. Tijekom svoje dugogodišnje karijere, Bob Boothby je držao nekolicinu nižih političkih funkcija u pojedinim ministarstvima i drugim državnim organima, od kojih je vjerojatno najzvučnija ona privatnog parlamentarnog tajnika tadašnjeg ministra financija Winstona Churchilla. Kao otvoreni zagovornik britanskog članstva u Europskoj zajednici, u periodu od 1949. do 1957. bio je britanski delegat u savjetodavnom vijeću pri Europskoj komisiji. Od 1958. do 1961. bio je i rektor Sveučilišta St Andrews. Tijekom Drugog svjetskog rata sudjelovao je kao doborovljac u RAF-u, otišavši u mirovinu s činom zrakoplovnog poručnika. Boothby je također bio prominentni komentator društvenih zbivanja na radiju i televiziji.

Ipak, Boothby je u povijesti poznatiji po svom kontroverznom privatnom životu nego po svojoj političkoj karijeri. Iako je imao živopisan privatni život, bio je zaštićen od javnosti, što je bio rezultat njegova društvena utjecaja, koji je "prisiljavao" novine da ne objavljuju afere. Ženio se dva puta. Prvi brak bio je s Dianom Cavendish, ali je nakon samo dvije godine raksinut 1937. godine. Drugi put se ženio 1967. godine, za Wandu Sannu, 33 godine mlađu ženu sa Sardinije. Isto tako, imao je brojne afere sa (udatim) ženama, a neki izvori navode kako je napravio barem troje djece tuđim ženama. Od 1930. je imao dugu aferu s Dorothy Macmillan, suprugom konzervativca Harolda Macmillana (britanskog premijera od 1957. do 1963.), te se čak pretpostavljalo da je otac Sarah Macmillan, najstarije Macmillanove kćeri. Ipak, to se danas smatra netočnim podatkom.

No ipak, najkontroverzniji dio njegova privatnog života zapravo je bila njegova biseksualnost, koju je upražnjavao u vremenu kada je muška homoseksualnost bila zakonom zabranjena. Prvi seksualni odnos sa ženom imao je tek s 25 godina, a 1954. se otvoreno zalagao za reformu zakona o homoseksualnosti. Godine 1963., Boothby je započeo aferu sa sitnim kriminalcem Lesliejem Holtom, koji ga je upoznao sa zloglasnim kriminalcom Ronniejem Krayjem, jednom od braće Kray. Ronnie je isprva samo dovodio mladiće barunu i organizirao orgije u Cedra Courtu, osiguravši si tako brojne povlastice od baruna, ali njihov odnos se s vremenom očito intenzivirao. Zanimljivo je kako je za aferu prvi saznao pro-konzervativni *[[Sunday Express]]*, ali je zbog političke afilijacije odbio objaviti priču. Tek je kasnije ona došla u uredništvo *Mirrora*, koji je priču objavio bez spominjanja imena. Imena su se, naknadno, ipak objavila i to u njemačkom magazinu *[[Stern]]*. Polcija je nekoliko puta pokušala pokrenuti istragu, ali Boothbyjev utjecaj, kao i upletenost kontroverznog laburista Toma Driberga rezultirala je obustavljanjem svake istrage i novinskog inzistiranja na istini.

Bob Boothby je umro 16. srpnja 1986. godine u londonskom Westminsteru. Kremiran je, a njegovi posmrtni ostatci su razasuti po Škotskoj.

## Reference

## Vanjske veze
* The Picture we Dare not Print